title: Smernica Komisie 2008/4/ES z  9. januára 2008 , ktorou sa mení a dopĺňa smernica 94/39/ES, pokiaľ ide o krmivá určené na zníženie rizika popôrodného uľahnutia (Text s významom pre EHP)

text:
               10.1.2008

               SK

               Úradný vestník Európskej únie

               L 6/4

      SMERNICA KOMISIE 2008/4/ES
   z 9. januára 2008,
   ktorou sa mení a dopĺňa smernica 94/39/ES, pokiaľ ide o krmivá určené na zníženie rizika popôrodného uľahnutia
   (Text s významom pre EHP)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 93/74/EHS z 13. septembra 1993 o krmivách určených na zvláštne nutričné účely (1), a najmä na jej článok 6 písm. c),
   keďže:

               (1)

               Komisia smernicou 94/39/ES (2) stanovila zoznam zamýšľaných použití krmív určených na zvláštne nutričné účely u zvierat.

               (2)

               Európsky úrad pre bezpečnosť potravín (ďalej len „úrad“) vo svojom stanovisku z 8. decembra 2004 dospel k záveru, že zeolit (syntetický kremičitan hlinitosodný) má potenciál znížiť riziko popôrodného uľahnutia u dojníc (3). Vzhľadom na chýbajúce údaje však úrad nemohol úplne posúdiť riziko pre zdravie zvierat a ľudí. Po zohľadnení doplňujúcich informácií, ktoré dostal, dospel úrad vo svojom stanovisku z 11. júla 2007 k záveru, že pridávanie zeolitu do krmív pre dojnice po dobu približne dvoch týždňov pred otelením nepredstavuje riziko pre zdravie zvierat či ľudí ani pre životné prostredie (4). Zeolit by sa mal preto doplniť do riadku „zníženie rizika popôrodného uľahnutia“ v zozname zamýšľaných použití uvedenom v prílohe k smernici 94/39/ES v časti B.

               (3)

               Vo svojom stanovisku z 12. júna 2007 dospel úrad k záveru, že krmivá s vysokým obsahom vápnika podávané v období okolo otelenia môžu byť veľmi účinné pri liečbe ľahkých prípadov popôrodného uľahnutia a pri prevencii recidívy u dojníc, a preto by do zoznamu týkajúceho sa prevencie rizika popôrodného uľahnutia (5) mala byť doplnená nová položka. Úrad ďalej dospel k záveru, že minimálne riziko pre zdravie zvierat nie je možné úplne vylúčiť, v dôsledku čoho je nutné zvážiť jednotlivé riziko a celkový prínos podávania. Aby chovateľ dojníc mohol takéto zhodnotenie vykonať, na štítku by mali byť uvedené jednotlivé zdroje vápnika spolu s ich množstvom. Štítok by mal ďalej zahŕňať odporúčanie vyhľadať radu odborníka na výživu. Úrad nepredpokladá riziko pre spotrebiteľa ani dodatočné riziko pre životné prostredie. Krmivá s vysokým obsahom vápnika by sa preto mali doplniť do riadku „zníženie rizika popôrodného uľahnutia“ v zozname zamýšľaných použití uvedenom v prílohe k smernici 94/39/ES v časti B.

               (4)

               Smernica 94/39/ES by sa preto mala zodpovedajúcim spôsobom zmeniť a doplniť.

               (5)

               Opatrenia ustanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,

         PRIJALA TÚTO SMERNICU:
   Článok 1
   Príloha k smernici 94/39/ES sa mení a dopĺňa v súlade s prílohou k tejto smernici.
   Článok 2
   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 24. júna 2008. Bezodkladne o tom informujú Komisiu.
   Členské štáty uvedú v prijatých právnych predpisoch alebo pri ich úradnom uverejnení odkaz na túto smernicu. Podrobnosti o takomto odkaze upravia členské štáty.
   Článok 3
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 4
   Táto smernica je určená členským štátom.

      V Bruseli 9. januára 2008

            Za Komisiu

         Markos KYPRIANOU

            člen Komisie

      (1)  Ú. v. ES L 237, 22.9.1993, s. 23. Smernica naposledy zmenená a doplnená nariadením (ES) č. 806/2003 (Ú. v. EÚ L 122, 16.5.2003, s. 1).

      (2)  Ú. v. ES L 207, 10.8.1994, s. 20. Smernica naposledy zmenená a doplnená smernicou 2002/1/ES (Ú. v. ES L 5, 9.1.2002, s. 8).

      (3)  Stanovisko Vedeckej skupiny pre doplnkové látky a výrobky alebo látky používané v krmivách pre zvieratá k žiadosti Komisie týkajúcej sa používania syntetického kremičitanu hlinitosodného (zeolitu) na zníženie rizika popôrodného uľahnutia u dojníc. Prijaté 8. decembra 2004. Vestník EFSA (2004) 160, 1–11.

      (4)  Stanovisko Vedeckej skupiny pre doplnkové látky a výrobky alebo látky používané v krmivách pre zvieratá k bezpečnosti zeolitu (syntetického kremičitanu hlinitosodného) pri znižovaní rizika popôrodného uľahnutia u dojníc. Prijaté 11. júla 2007. Vestník EFSA (2007) 523, 1–11.

      (5)  Stanovisko Vedeckej skupiny pre doplnkové látky a výrobky alebo látky používané v krmivách pre zvieratá k bezpečnosti krmív s vysokým obsahom vápnika pri znižovaní rizika popôrodného uľahnutia u dojníc. Prijaté 12. júna 2007. Vestník EFSA (2007) 504, 1–10.

      PRÍLOHA
      V časti B prílohy k smernici 94/39/ES sa riadok zvláštny nutričný účel „zníženie rizika popôrodného uľahnutia“ nahrádza takto:

                     Zvláštny nutričný účel

                     Podstatné nutričné charakteristiky

                     Druh alebo kategória zvierat

                     Deklarácie na označení

                     Odporúčaná doba používania

                     Ostatné ustanovenia

                     „Zníženie rizika popôrodného uľahnutia

                                 —

                                 Nízky obsah vápnika

                     Dojnice

                                 —

                                 Vápnik

                                 —

                                 Fosfor

                                 —

                                 Horčík

                     1 až 4 týždne pred otelením

                     V pokynoch na použitie uveďte:
                     ‚Po otelení skrmovanie ukončiť‘

                     a/alebo

                                 —

                                 Nízky pomer katiónov/aniónov

                                 —

                                 Vápnik

                                 —

                                 Fosfor

                                 —

                                 Sodík

                                 —

                                 Draslík

                                 —

                                 Chloridy

                                 —

                                 Síra

                     1 až 4 týždne pred otelením

                     V pokynoch na použitie uveďte:
                     ‚Po otelení skrmovanie ukončiť‘

                     alebo

                                 —

                                 Vysoký obsah zeolitu (syntetického kremičitanu hlinitosodného)

                     Obsah syntetického kremičitanu hlinitosodného

                     2 týždne pred otelením

                     V pokynoch na použitie uveďte:

                                 —

                                 ‚Množstvo krmiva je potrebné obmedziť tak, aby denný príjem kremičitanu hlinitosodného nepresiahol 500 g.‘

                                 —

                                 ‚Po otelení skrmovanie ukončiť‘

                     alebo

                                 —

                                 Vysoký obsah vápnika vo forme hojne sa vyskytujúcich vápenatých solí

                     Celkový obsah vápnika, zdroje a príslušné množstvo vápnika

                     Od prvých príznakov pôrodu až do dvoch dní po pôrode

                     Na obale, nádobe alebo štítku uveďte:

                                 —

                                 pokyny na použitie, t. j. počet podaní a dobu pred otelením a po ňom,

                                 —

                                 text ‚Pred použitím odporúčame vyhľadať radu odborníka na výživu.‘“